ועדת הכנסת, כנסת 18, פרוטוקול מספר 198, 2011-07-25 17:00

יריב לוין: צהריים טובים.

יריב לוין: אני פותח את הישיבה.

יריב לוין: על סדר היום בקשת יושב ראש ועדת העבודה, הרווחה והבריאות להקדמת הדיון בהצעת חוק התגמולים לנפגעי פעולות איבה (תיקון מספר 30) (תגמולים ליתום משני הוריו), התשע"א-2011, הצעת חברי הכנסת זבולון אורלב ודליה איציק, מספר כ/402 – לפי הקריאה השנייה והשלישית בהתאם לסעיף 125 לתקנון הכנסת.

יריב לוין: פנה אלי חבר הכנסת חיים כץ, ביקש שאנחנו נאשר את הפטור מחובת הנחה על מנת לאפשר את השלמת הליכי החקירה עוד היום, כפי שאני מבין וזאת על מנת שאותם יתומים יוכלו ליהנות מהתשלומים ומהקצבה שמגיעה להם, על פי החוק החשוב הזה, כבר באופן מיידי וכבר בתחילת החודש הקרוב.

יריב לוין: נדמה לי שעל הדבר הזה יש הסכמה והבנה מלאה.

יריב לוין: אני מבין שיושב ראש הכנסת הודיע למנהלת הוועדה שהוא מאשר לנו, עקב חשיבות העניין, גם להתכנס במהלך זמן המליאה, ומאחר שזו הצעה שהיא גם ביזמה משותפת של קואליציה ואופוזיציה, אני מניח שעל דעת כולנו אין בעיה לאשר את הפטור, אלא אם מישהו רוצה איזו שהיא התייחסות?

שלמה מולה: לא, רק התייחסות אני חושב שבאמת הצעת החוק הזאת, שהיא גם כפי שהובאה בשבוע שעבר למליאת הכנסת, אני לכשעצמי הייתי מופתע בכלל שדבר כזה לא היה קיים, שזה לא יכול להיות שדווקא אנשים שנפגעו מפעולות איבה לא יהנו מקצבאות הביטוח הלאומי.

שלמה מולה: זה סוג של איזו שהיא, בעיני זו אטימות לב שהייתה, אבל אם המחוקק לא נדרש לכך, היה צריך להידרש, ואני חושב שזה טוב וגם שמעתי את יושב ראש ועדת העבודה והרווחה באמת, חיים כץ, ואת הנימוקים שלו והוא הבטיח לקדם את החקיקה וטוב שהוא עושה ככה ואני גם מברך אותך, שאתה נענית לקיים את הדיון ולאשר אותו.

זהבה גלאון: גם אני רוצה להצטרף לברכות של חבר הכנסת מולה ולברך אותך על ההיענות ועל הטיפול המהיר שלך ושל צוות הוועדה.

זהבה גלאון: זה אכן נושא חשוב מאד.

יריב לוין: אין בעיה.

יריב לוין: טוב, רבותי, מי בעד לאשר את בקשת הפטור?

יריב לוין: פה אחד, אין מתנגדים, אין נמנעים.

יריב לוין: הצבעה בעד – פה אחד ההצעה התקבלה